
–	so zreteľom na svoje predchádzajúce uznesenia o Iráne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže komunita bahaistov, ktorá má 300 000 príslušníkov a nie je ústavne uznaná, čelí na základe iránskeho memoranda z roku 1991 systematickému prenasledovaniu, ktoré zahŕňa svojvoľné zatýkanie a väznenie, nedobrovoľné zmiznutia, odopieranie dôstojného pohrebu, konfiškáciu majetku, odopieranie vzdelávania a zamestnania a podnecovanie k nenávisti zo strany štátom kontrolovaných médií;
B.	keďže iránske orgány neustále zintenzívňujú útlak komunity bahaistov prostredníctvom masového zadržiavania, zrýchlených súdnych konaní a falošných obvinení zo špionáže a spolupráce so zahraničnými subjektmi;
C.	keďže v roku 2024 čelilo približne 1 200 bahaistov súdnemu konaniu alebo väzbe, pričom dve tretiny zadržiavaných osôb predstavovali ženy a 16 žien v Hamadáne a Isfaháne bolo odsúdených na celkovo 129 rokov a vystavených mučeniu a závažnému porušovaniu riadneho procesu;
D.	keďže orgány znesvätili bahaistické cintoríny, a to aj v Teheráne, Ahwáze, Rafsandžáne, Kermáne a Hamadáne;
1.	dôrazne odsudzuje stupňujúce sa prenasledovanie komunity bahaistov a systematický útlak všetkých náboženských a etnických menšín a žien; vyzýva Irán, aby okamžite zastavil všetku diskrimináciu, obťažovanie, zadržiavanie, konfiškáciu majetku a porušovanie základných práv;
2.	naliehavo žiada Irán, aby okamžite prepustil všetky osoby zadržiavané za svoje náboženské vyznanie alebo vieru a obranu ľudských práv a na základe obvinení z rúhania súvisiacich s vierou alebo z ohrozenia národnej bezpečnosti a aby zastavil prenasledovanie náboženských komunít a násilie voči nim;
3.	vyjadruje hlboké znepokojenie nad útokmi na bahaistky, ktoré čelia náboženskému a rodovo motivovanému prenasledovaniu a predstavujú dve tretiny väznených bahaistov;
4.	žiada, aby iránske orgány zrušili rozsudky vo veciach Faríbá Kamál Ábádí, Rojá Sábet, Anísá Faná´iján, Leilá Adálatí, Náhid Behrúzí a Mahwaš Sábet a proti šiestim bahaistkám v Hamadáne, medzi ktoré patria Zarríndocht Ahadzádeh, Farídeh Ajjúbí, Núrá Ajjúbí, Nedá Mohebbí, Žále Rezáí a Átefe Záhedí; požaduje prepustenie Afšína Hajratiána a Farháda Fahandeža;
5.	dôrazne odsudzuje nárast popráv v Iráne; opakuje svoj dôrazný nesúhlas s trestom smrti a naliehavo vyzýva Irán, aby zastavil jeho používanie ako nástroja politického a náboženského útlaku;
6.	dôrazne odsudzuje znesväcovanie, ničenie a konfiškáciu bahaistických cintorínov a marenie pohrebných rituálov;
7.	naliehavo vyzýva Irán, aby zrušil memorandum z roku 1991 a umožnil bahaistom prístup k vzdelávaniu, zamestnaniu a základným službám a aby zastavil konfiškáciu majetku, vrátil všetok zaistený majetok a poskytol obetiam právne prostriedky nápravy a odškodnenie;
8.	vyzýva EÚ a členské štáty, aby vo všetkých dialógoch s Iránom poukazovali na zhoršujúcu sa situáciu v oblasti ľudských práv v Iráne, najmä na porušovanie náboženskej slobody, a aby uvalili sankcie na iránskych sudcov, prokurátorov a spravodajských dôstojníkov, ktorí prenasledujú bahaistov;
9.	opakuje svoju výzvu Rade, aby označila Zbor islamských revolučných gárd za teroristickú organizáciu a rozšírila sankcie EÚ na všetkých ich príslušníkov a osoby zodpovedné za porušovanie ľudských práv;
10.	poveruje svoju predsedníčku, aby postúpila toto uznesenie Rade, Komisii, PK/VP, vládam a parlamentom členských štátov, Islamskému poradnému zhromaždeniu, kancelárii prezidenta a kancelárii najvyššieho vodcu Iránskej islamskej republiky.

